Myitkyina Ubyit mare na, rim hkrum ai hta lawm ai KIO Salang Kaba langai a Jinghku n ta hpe Myen hpyen dap ni dai hpawt manap, Backhoe hte sa ganaw jahten kau ya wa ai lam chye lu ai.
November 16 ya jahpawt jau hkying 5 ram aten, Myen hpyen mawdaw 5 hte hpyen n gun 50 ram lawm ai hpyen hpung ni sa wa nna, sa ganaw jahten kau ya wa ai lam Ubyit ginra masha langai KNG shiga dap de ya na zawn tsun dan ai re.
“KTV hta rim hkrum ai salang kaba ni hte matut mahkai nga sam ai. Dai kaw na Salang Kaba langai hte Jinghku re nga tsun ai, dai hpawt jau hkying 3 ram aten mawdaw 5 Hpyen n gun 50 ram hte rai na sa hpya kau da ya ma ai, n ta gaw hpun pyen n ta htap lahkawng re.” nga tsun dan ai re.
Myen hpyen dap ni dai n ta hpe, mani November 15 ya shani kalang sa wa let, nta kata sa shang jep kau da ai rai nna, manu dan ai Ja, Gumhpraw n kau mya la mat wa ya ai lam matut chye lu ai.
Lai wa sai November 12 ya jahpawt Myitkyina Dapkawng Happy KTV hta KIO magam gun Salang kaba marai 13 hpe myen hpyen dap ni rim woi mat ai hpang, ya ten dai ni hpe san jep let, shara hkan madun shangun ai lam ni galaw taw ai re hpe chye lu ai.
Dai zawn shanhte hte matut mahkai ai ni hpe hkan jep rim hkawm taw ai majaw, mung shawa n kau hkrit maja let sha nga taw ra ai lam chye lu ai re.
kac_Latn kac_Latn kac_Latn kac_Latn kac_Latn kac_Latn